# Hermann Graf

| Hermann Graf |
| --- |
| *Major* Graf pada 1943 |
| Kelahiran | (1912-10-24)24 Oktober 1912 Engen, Empayar Jerman |
| Meninggal dunia | 4 November 1988(1988-11-04) (umur 76) Engen, Jerman Barat |
| Kesetiaan |  Nazi Germany |
| Perkhidmatan |  Luftwaffe |
| Tahun perkhidmatan | 1936–1945 |
| Pangkat | *Oberst* (Kolonel) |
| Unit | JG 51, EJGr Merseburg, JG 52, JG 50 dan JG 11 |
| Arahan | JG 50, JG 11, JG 52 |
| Pertempuran | Perang Dunia II
* Perang Olok-Olok
* Pertempuran Crete
* Operasi Barbarossa
* Barisan Timur
* Pertahanan Reich
 |
| Anugerah | Knight Cross of the Iron Cross with Oak Leaves, Swords and Diamonds |
| Pasangan | Jola Jobst (1944–1949) |

**Hermann Graf** (24 Oktober 1912 – 4 November 1988) ialah seorang juruterbang pejuang handalan Jerman semasa Perang Dunia Kedua. Beliau berkhidmat di kedua-dua Barisan Timur dan Barisan Barat. Beliau menjadi juruterbang pertama dalam sejarah penerbangan yang mencatatkan 200 kemenangan udara—iaitu 200 pertempuran udara yang mengakibatkan kemusnahan pesawat musuh. Dalam kira-kira 830 misi tempur, beliau diiktiraf dengan 212 kemenangan udara, yang hampir semuanya dicapai di Barisan Timur.

Graf, seorang pemain bola sepak dan juruterbang glider sebelum perang, menyertai Luftwaffe dan memulakan latihan penerbangan pada tahun 1936. Pada mulanya beliau dipilih untuk pengangkutan udara, namun kemudiannya ditempatkan dalam *Jagdgeschwader* 51 (JG 51—Wing Pejuang ke-51) pada Mei 1939. Ketika tercetusnya perang, beliau ditempatkan di sempadan Perancis–Jerman dan menjalankan rondaan yang tidak banyak melibatkan pertempuran. Beliau kemudian ditugaskan sebagai jurulatih penerbangan di Romania sebagai sebahagian daripada misi ketenteraan Jerman untuk melatih juruterbang Romania. Graf turut menerbangkan beberapa misi sokongan darat pada hari-hari terakhir pencerobohan Jerman ke atas Crete.

Selepas bermulanya Operasi Barbarossa, pencerobohan Jerman ke atas Kesatuan Soviet, Graf mencatat kemenangan udara pertamanya pada 4 Ogos 1941. Beliau dianugerahkan pingat Knight Cross of the Iron Cross selepas mencapai 45 kemenangan pada 24 Januari 1942. Namun, semasa musim panas kedua kempen di Barisan Timur, kadar kejayaannya meningkat secara mendadak. Menjelang 16 September 1942, jumlah kemenangannya telah meningkat kepada 172 dan atas pencapaian itu beliau dianugerahkan Knight Cross of the Iron Cross with Oak Leaves, Swords and Diamonds. Pada waktu penganugerahan tersebut kepada Graf, ia merupakan pingat ketenteraan tertinggi Jerman. Pada 26 September 1942 beliau berjaya menembak jatuh pesawat musuhnya yang ke-200.

Pada ketika itu, sebagai seorang wira negara, Graf telah ditarik keluar daripada operasi tempur dan ditempatkan di sebuah sekolah latihan juruterbang pejuang di Perancis sebelum ditugaskan untuk menubuhkan satu unit khas baharu: *Jagdgeschwader* 50 (JG 50—Wing Pejuang ke-50). Misi unit tersebut ialah sebagai unit altitud tinggi untuk memintas pesawat penceroboh De Havilland Mosquito. Pada November 1943, Graf kembali menyertai operasi tempur. Beliau dilantik sebagai *Geschwaderkommodore* (Wing Komander) bagi *Jagdgeschwader* 11 (JG 11—Wing Pejuang ke-11) dan mencatat kemenangan udara terakhirnya yang ke-212 pada 29 Mac 1944. Beliau cedera parah dalam pertempuran tersebut dan, selepas tempoh pemulihan, dilantik sebagai *Geschwaderkommodore* bagi *Jagdgeschwader* 52 (JG 52—Wing Pejuang ke-52). Beliau bersama baki anggota JG 52 menyerah diri kepada unit-unit Tentera Darat Amerika Syarikat pada 8 Mei 1945, namun kemudiannya diserahkan kepada Tentera Merah. Graf ditahan dalam tawanan Soviet sehingga tahun 1949. Selepas perang, beliau bekerja sebagai pengurus jualan elektronik dan meninggal dunia selepas menghidap penyakit yang lama di kampung halamannya di Engen pada 4 November 1988.

*Major* Hermann Graf (kiri) bersama Willy Messerschmitt (kanan) dan Fritz Wendel
## Anugerah

* Wound Badge in Silver
* Ehrenpokal der Luftwaffe (9 Disember 1941)
* Combined Pilots-Observation Badge in Gold with Diamonds
* Romanian Pilots Badge
* Perisai Krimea
* Romanian Knight of Order of the Crown (23 Me 1941)
* Iron Cross (1939)
	+ Kelas 2 (9 Ogos 1941)
	+ Kelas 1 (31 Ogos 1941)
* Front Flying Clasp of the Luftwaffe
	+ in Bronze (15 Mei 1941)
	+ in Silver (25 Ogos 1941) for 65 missions
	+ in Gold (10 November 1941) for 112 missions
* German Cross in Gold pada April 1942
* Knight Cross of the Iron Cross with Oak Leaves, Swords and Diamonds
	+ Knight Cross pada 24 Januari 1942 sebagai *Leutnant* Simpanan with 9./*Jagdgeschwader* 52 for 42 victories
	+ Penerima ke-93 darjah Oak Leaves pada 17 Mei 1942 sebagai *Leutnant* Simpanan dan *Staffelkapitän* 9./*Jagdgeschwader* 52 for 104 victories.
	+ Penerima ke-11 darjah Swords pada 19 Mei 1942 sebagai *Leutnant* Simpanan dan *Staffelkapitän* 9./*Jagdgeschwader* 52 with 106 victories.
	+ Penerima ke-5 darjah Diamonds pada 15 September 1942 selaku *Oberleutnant* Simpanan dan *Staffelkapitän* 9./*Jagdgeschwader* 52 for 172 victories.

## Tarikh kenaikkan pangkat

|  |  |
| --- | --- |
| 1 September 1939: | *Feldwebel* (Sarjan) Simpanan |
| 1 Mei 1940: | *Leutnant* (Leftenan Muda) Simpanan |
| 1 Jun 1942: | *Oberleutnant* (Leftenan) Simpanan |
| 18 September 1942: | *Hauptmann* (Kapten) Simpanan |
| 29 September 1942: | *Major* |
| 1 Februari 1944: | *Oberstleutnant* (Leftenan Kolonel) |
| 8 Mei 1945: | *Oberst* (Kolonel) |

## Nota

## Rujukan

### Petikan

### Bibliografi

## Bacaan lanjut

| Pegawai tentera
 |
| --- |
| Didahului oleh **Oblt Kurt Schade** | **Ketua Skuadron 9./JG 52** 23 Mac 1942 – 2 Oktober 1942 | Diikuti oleh: **Ernst Ehrenberg** |
| Didahului oleh **Maj Werner Andres** | **Komander *Jagdgruppe Ost 1 Februari 1943 – April 1943 | Diikuti oleh: **Maj Werner Andres** |
| Didahului oleh **unit baru** | **Komander *Jagdgeschwader* 50** 21 Julai 1943 – akhir Oktober 1943 | Diikuti oleh: **dibubarkan kedalam I./JG 301** |
| Didahului oleh **Obstlt Hans Philipp** | **Komander sementara *Jagdgeschwader* 1 "Oesau"** 9 Oktober 1943 – 10 November 1943  | Diikuti oleh: **Oberst Walter Oesau** |
| Didahului oleh **Major Anton Mader** | **Komander *Jagdgeschwader* 11** 11 November 1943 – 29 Mac 1944 | Diikuti oleh: **Major Anton Hackl (sementara)** |
| Didahului oleh **Oberstleutnant Dietrich Hrabak** | **Komander *Jagdgeschwader* 52** 1 Oktober 1944 – 8 Mei 1945 | Diikuti oleh: **tiada** |